Gunnar Sigurðsson stjórnmálafræðingur hefur verið ráðinn kosningastjóri Samfylkingarinnar í Norðvesturkjördæmi og hóf hann störf um áramótin . Í samtali við Skessuhorn segir hann starfið leggjast vel í sig enda Samfylkingin flokkur með góða stefnu sem gaman sé að kynna fyrir alþjóð . Gunnar segir að þessa dagana séu frambjóðendur að stilla saman strengi sína og skipuleggja baráttuna sem framundan er í kjördæminu . Fyrsti þáttur baráttunnar sé fundaherferð formanns flokksins Ingibjargar Sólrúnar Gísladóttur . Hann segist bjartsýnn á góðan byr Samfylkingarinnar á komandi mánuðum og takmarkið á komandi mánuðum sé að nýta þann byr til þess að skila Önnu Kristínu Gunnarsdóttur áframhaldandi þingsæti . Gunnar segir að höfuðstöðvar baráttunnar í kjördæminum verði á Akranesi en öflugar kosningaskrifstofur verði innan tíðar opnaðar á fleiri stöðum í kjördæminu . Hann muni sjálfur verða á ferð og flugi um kjördæmið á næstu vikum og mánuðum .